E deroù ar bloavezhioù 790 e kouezhas ar rouantelezh dindan veli Offa Mercia rak pezhioù moneiz a gognas en East Anglia e-pad ar prantad-se. Gant Aethelbert East Anglia e voe kognet pezhioù moneiz ivez met darn vrasañ ar glaskourien a gred eo sin un emsavadeg. Ur chwitadenn e voe moarvat rak lazhet e voe Aethelbert gant Offa e 794. En em sevel a reas ar vro goude marv Offa e 796 ha seblantout a ra e teuas a benn ur roue Eadwald e anv da frankizañ ar vro e-pad un amzer verr. Ne renas hemañ nemet betek 798, avat, ha goude an amzeriad-se e voe renet ar vro gant Mercia adarre, daoust maz eo disklaer munudoù an darvoudoù.